สธ. เตรียมชงยกเลิก “RT-PCR” เข้าไทย หวังกระตุ้นท่องเที่ยว
กระทรวงสาธารณสุข เตรียมเสนอที่ประชุมใหญ่ ศบค.พรุ่งนี้ ยกเลิกการตรวจ RT-PCR วันแรกที่ถึงประเทศไทย หวังลดอุปสรรคการเดินทาง และกระตุ้นการท่องเที่ยว โดยเปลี่ยนมาใช้วิธีการตรวจ ATK แทน
กระทรวงสาธารณสุข เตรียมเสนอที่ประชุมใหญ่ ศบค.พรุ่งนี้ ยกเลิกการตรวจ RT-PCR วันแรกที่ถึงประเทศไทย หวังลดอุปสรรคการเดินทาง และกระตุ้นการท่องเที่ยว โดยเปลี่ยนมาใช้วิธีการตรวจ ATK แทน
7 เม.ย. 2565

นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยว่า การประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. ชุดใหญ่ในวันพรุ่งนี้ (8 เม.ย.2565) กรมควบคุมโรค เตรียมเสนอปรับรูปแบบตรวจโควิดคนที่เดินทางเข้าไทย จากเดิมใช่วิธี ตรวจ RT-PCR ในวันแรกที่เดินทางมาถึงไทย เปลี่ยนเป็นตรวจด้วย ATK แทน เพื่อความสบายใจของประชาชน ทั้งนี้ หากเราผ่านช่วงสงกรานต์ไปด้วยดีก็แสดงให้เห็นถึงความเข้าใจของประชาชนต่อโรคโควิดปรับตัวที่จะอยู่อย่างปลอดภัย สธ.เตรียม ผ่อนคลายมาตรการเพิ่มขึ้น
โดยมีรายงานว่า ในการประชุม ศบค. วันพรุ่งนี้ (8 เม.ย.2565) ในส่วนของพื้นที่สีนั้นไม่ได้มีการปรับอะไรเพิ่มเติม หลักๆ จะเป็นการเน้นย้ำเรื่องความเสี่ยงในช่วงเทศกาลสงกรานต์ และการควบคุมป้องกันโรค การฉีดวัคซีน โดยเฉพาะในกลุ่มผู้สูงอายุ และเด็ก  ส่วนกรณีข้อเสนอเรื่องการปรับจากตรวจ RT-PCR ในวันแรกที่มาถึงประเทศไทย มาเป็นการตรวจ ATK แทนนั้น หากที่ประชุมเห็นชอบจะมีการดำเนินการในเดือนพฤษภาคม 2565 โดยทั้งหมด ต้องดูตามสถานการณ์และการพิจารณาของ ศบค.ชุดใหญ่ อีกครั้ง